钦定古今图书集成/明伦汇编/家范典/第085卷 > 《书壁》〈并序〉周仲美
## 钦定古今图书集成/明伦汇编/家范典/第085卷 > 《书壁》〈并序〉周仲美

仲美随夫金陵幕，夫因事弃官入华山，仲美求归未得，会舅从泗调任长沙，载之而南，因书所怀于壁：

爱妾不爱子，为问此何理？弃官更弃妻，人情宁可已。
永诀泗之滨，遗言空在耳。三载无朝昏，孤帏泪如洗。
妇人义从夫，一节誓生死。江乡感残春，肠断晚烟起。
西望《太华》峰，不知几千里。